की तरह नानी अपनी मानसिकता में अटूट आस्था सँजोए हुए सब कुछ झेलती रही थीं। मुझे कोहबर घर की ओर ले जाती वे उतनी ही मगन थीं - साल बीतने दो दुलहिन, गोदी में बाल-गोपाल होना चाहिए, नहीं तो हम तुम्हें वापस नैहर भिजवा देंगे, अपने नाती का दूसरा ब्याह रचाएँगे...।
मेरी मुँह-दिखाई के समय उन्होंने पड़ोंस की सुनयता चाची से कहा था - हमार बेटी रूप बदल के आ गइली बचिया, ओइसने रंग-रूप, ओइसने सुभाव...।
नानी के खुले विचारों को देखकर मैं आश्वस्त थी - किसी तरह की कोई बाध्यता नहीं....। पहले दिन ही उन्होंने सिखाया था - लाज तिरिया जात के नजर में होला, दुलहिन, मुँह पर आँचर रहे आ बहकत रहे, अइसन ढोंग कवनों काम के ना।
नानी के गाँव से दूसरे दिन विदा हुई थी, तो मन में उनका दिया हुआ संकल्प था और आँखों में उनके स्वाभिमान की परछाई उमड़ती चली आ रही थी - स्त्री-जाति की घोर अवहेलना के जिस युग में उनहोंने अपनी अपूर्व साहसिकता का परिचय दिया था, सैकड़ों अपवाद झेलने के बाद भी मिठी हंसी हँसती हुई जो अपनी नियति को ललकारती रही थीं - उनका सान्निध्य मुझे गौरव की दीप्ति दे गया था - आप जैसा असाधारण जीवट सबमें नही हो सकता, नानीजी।
उनकी प्रबल इच्छाशक्ति के सामने मैं विनत थी।
नानी ने हँसकर मेरे माथे पर अपनी दाहिनी हथेली रख दी थी - बोलS कवन असीम चाहीं?
मैं कुछ नही कह पाई थी। उन्होंने ही अपनी ओर से वाक्य जोड़ा था - असीम देत बानी-हमार उमिर ले के जियS हमार भाग ले के ना।
गाँव से लौटकर नानी ने मेरे श्वसुरजी के सामने एकाध-बार इच्छा व्यक्त की थी - अब आप फिर से घरबारी हुए, बच्चे भी औकातवाले हो गए - हमें छुट्टी दीजिए... ।
गाँव घर उजाड़ हो गया है, वहाँ भी तो देखना-सहेजना होगा न... ।
मेरे आँसुओं ने नानी के क्षीण तर्क को परास्त कर दिया था -